झालीमाली का अर्थ है-सुन्दर, सजी-धजी दिखने वाली देवी। झालीमाली शब्द झालमाल से बना है, जिसका भाव है अपने कुटुम्ब के साथ फलाफूला समाज। झालीमाली संम्पूर्णता का प्रतीक है। झालीमाली का आदि संबध मां बाला त्रिपुरा सुन्दरी से भी माना जाता है। त्रिपुरा सुंदरी ही गढ़वाल में झालीमाली देवी हैं। (ग्रामवासी-2012)। तिब्बत में हूणों की इष्टदेवी से भी झालीमाली को जोड़ा जाता है। हूण देश में झालीमाली को पशुओं की रक्षा करने वाली देवी माना गया है। झालीमाली अग्नि की देवी मानी जाती है। संपूर्ण हिमालयी क्षेत्र में अग्नि देवता के बजाय लोकदेवी के रूप में प्रतिष्ठित हुई और वह झालीमाली, ज्वालपा और ज्वाला आदि नामों से ख्यात हुई। (गोविन्द चातक-1990)। प्राचीन काल में झालीमाली की ज्योति को अन्य पवित्र स्थलों पर ले जाने की परम्परा थी। अग्नि की देवी झालीमाली का मूल स्थान फुंगल (चम्पावत) में है। प्राचीनकाल में वहां झालीमाली देवी को एक ज्योत के रूप में पूजा जाता था।